Document ID: 32009D0180

DEĊIŻJONI TAL-KUMMISSJONI
tal-11 ta’ Marzu 2009
dwar il-pubblikazzjoni b’restrizzjoni tar-referenza tal-istandard EN 12312-9:2005 “Tagħmir ta’ appoġġ fl-art għall-inġenji tal-ajru - Rekwiżiti speċjali - Parti 9: Lowders tal-kontejners u l-palits” f’konformità mad-Direttiva 98/37/KE tal-Parlament Ewropew u tal-Kunsill
(notifikata taħt id-dokument numru C(2009) 1551)
(Test b’relevanza għaż-ŻEE)
(2009/180/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/37/KE (1) tal-Parlament Ewropew u tal-Kunsill tat-22 ta’ Ġunju 1998 dwar l-approssimazzjoni tal-liġijiet tal-Istati Membri dwar il-makkinarju1 u b’mod partikolari l-Artikolu 6(1) tagħha,
Wara li kkunsidrat l-opinjoni tal-Kumitat Permanenti mwaqqaf mill-Artikolu 5 tad-Direttiva 98/34/KE (2) tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi u tar-regoli tas-Servizzi tas-Soċjetà tal-Informatika2
Billi:
(1)
Fejn standard nazzjonali li jittrasponi l-istandard armonizzat, li r-riferenza għalih tkun ġiet ippubblikata f’Il-Ġurnal Uffiċjali tal-Unjoni Ewropea, ikopri wieħed jew iktar mir-rekwiżiti essenzjali tas-saħħa u s-sikurezza stabbiliti fl-Anness I tad-Direttiva 98/37/KE, il-makkinarju mibni skont dak l-istandard ikun meqjus li jikkonforma mar-rekwiżiti essenzjali rilevanti.
(2)
Skont l-Artikolu 6(1) tad-Direttiva 98/37/KE, Franza ressqet oġġezzjoni formali fir-rigward tal-istandard EN-12312-9:2005, “Tagħmir ta’ appoġġ fl-art għall-inġenji tal-ajru - Rekwiżiti speċjali - Parti 9: Lowders tal-kontejners u l-palits”, adottat mill-Kumitat Ewropew għall-Istandardizzazzjoni (CEN) fil-21 ta’ Marzu 2005, li r-referenza tiegħu ġiet ippubblikata f’Il-Ġurnal Uffiċjali tal-Unjoni Ewropea (3).
(3)
Wieħed mir-riskji ewlenin marbutin mal-lowders tal-kontejners u l-palits fl-ajruporti huwa r-riskju li jaqgħu mill-pożizzjoni elevata tat-tħaddim u minn pożizzjonijiet oħra li l-operaturi jkollhom aċċess għalihom, huma u jħaddmu l-bibien tat-tagħbija u huma u jġorru t-tagħbijiet. Il-mezzi tal-protezzjoni minn dan ir-riskju għandhom ikunu effettivi filwaqt li jakkomodaw il-forma tal-inġenju tal-ajru u jevitawlha l-ħsara.
(4)
Wara li eżaminat l-istandard EN 12312-9:2005, il-Kummissjoni stabbilixxiet li ma jissodisfax ir-rekwiżit essenzjali tas-saħħa u s-sikurezza 1.5.15 tal-Anness I tad-Direttiva 98/37/KE dwar ir-riskju ta’ żliq, ta’ tfixkil jew li wieħed jista’ jaqa’, flimkien mar-rekwiżit essenzjali tas-sikurezza 1.1.2(b) ta’ dak l-Anness dwar il-prinċipji tal-intergrazzjoni tas-sikurezza. Partikolarmanet, il-klawżola 5.6 tal-istandard “Tgħaffiġ, qatgħat u waqgħat”, ma tagħtix speċifikazzjonijiet għall-għażla, id-disinn, il-post u l-kostruzzjoni tal-mezzi li għandhom jintużaw għall-protezzjoni minn waqgħat mil-lowders tal-kontejners u l-palits iżda tirreferi biss għall-ispeċifikazzjonijiet ġenerali ta’ EN 1915-1:2001, “Tagħmir ta’ appoġġ fl-art għall-inġenji tal-ajru - Rekwiżiti ġenerali - Parti 1: Rekwiżiti bażiċi tas-sikurezza” li jiddeskrivu t-tipi varji ta’ protezzjoni li jistgħu jintużaw.
(5)
Fl-interess tas-sikurezza u ċ-ċertezza legali, il-pubblikazzjoni f’Il-Ġurnal Uffiċjali tal-Unjoni Ewropea tar-referenza tal-istandard EN 12312-9:2005 għandha għalhekk tkun akkumpanjata bi twissija xierqa.
(6)
L-Istati Membri għandhom iżidu twissija identika fil-pubblikazzjoni tagħhom tar-referenza tal-istandards nazzjonali li jittrasponu l-istandard EN 12312-9:2005,
ADOTTAT DIN ID-DEĊIŻJONI:
Artikolu 1
Il-pubblikazzjoni f’Il-Ġurnal Uffiċjali tal-Unjoni Ewropea tar-referenza tal-istandard EN 12312-9:2005: “Tagħmir ta’ appoġġ fl-art għall-inġenji tal-ajru - Rekwiżiti speċjali - Parti 9: Lowders tal-kontejners u l-palits” għandha tkun kif stipulat fl-Anness.
Artikolu 2
Skont l-Artikolu 5(2) tad-Direttiva 98/37/KE, meta l-Istati Membri jippubblikaw ir-referenza ta’ standard nazzjonali li jittrasponi l-istandard armonizzat EN 12312-9:2005, mal-pubblikazzjoni għandhom iżidu twissija identika għal dik stipulata fl-Anness ta’ din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 11 ta’ Marzu 2009.

Labels: 7
12
8
3